Povzetek Še vedno se izvaja več reform italijanskega pravosodnega sistema, katerih namen je izboljšati kakovost in učinkovitost sistema, vključno z osnutki zakonov za racionalizacijo civilnega in kazenskega postopka, ki so še v parlamentarni obravnavi. Italija nadaljuje tudi z digitalizacijo pravosodnega sistema, s povečanjem človeških virov in načrti za njihovo dodatno širjenje. Ukrepi so pomembni zlasti zato, ker obravnavajo resne izzive v zvezi z učinkovitostjo pravosodnega sistema, vključno z zaostanki in dolgotrajnimi postopki. Osnutek zakona o vrhovnem sodnem svetu in drugih vidikih pravosodnega sistema, ki je namenjen krepitvi neodvisnosti sodstva, je še vedno v obravnavi v parlamentu. Njegov cilj je predvsem spremeniti način, kako so člani sveta izvoljeni. Pomembno je, da reforma upošteva priporočila Sveta Evrope. Italija nadaljuje s krepitvijo zakonodajnega okvira za boj proti korupciji in kaznivim dejanjem, povezanim s korupcijo. Sodelovanje, specializacija in sredstva za preiskovalce in tožilce na področju korupcije in kaznivih dejanj, povezanih s korupcijo, so na splošno zadostna za zatiranje korupcije, tudi tiste na visoki ravni. Pomanjkanje sredstev ter omejene izkušnje in strokovno pravno znanje vpliva na uspešnost organov kazenskega pregona pri preiskovanju in pregonu čezmejnega podkupovanja. Nesorazmerno dolg čas, potreben za izdajo sodnih odločb, zlasti na pritožbeni stopnji, še vedno ovira boj proti korupciji, prav tako so celovite reforme za racionalizacijo kazenskih postopkov še vedno v obravnavi v parlamentu. Več zakonodajnih predlogov in predlogov sprememb za krepitev preventivnih ukrepov proti korupciji, vključno s tistimi, ki zadevajo nasprotje interesov, lobiranje in pojav vrtljivih vrat, še ni sprejetih. S pandemijo COVID-19 se je bistveno povečalo tveganje korupcije in z njo povezanih kaznivih dejanj, storjenih za poglobitev infiltracije v zakonito gospodarstvo Italije. Italija ima trden zakonodajni okvir, ki ureja področje medijev, kot tudi neodvisen, dobro financiran in uspešen regulativni organ za medije. Predvidena reforma zakonodaje o obrekovanju je še v parlamentarni obravnavi, politična neodvisnost italijanskih medijev pa še naprej vzbuja zaskrbljenost zlasti v sektorju avdiovizualnih medijev. Svežnji za reševanje, ki jih je italijanska vlada leta 2020 oblikovala za omilitev finančnih posledic pandemije COVID-19, so vključevali tudi nekatere ukrepe za medije. Številni fizični napadi na novinarje, grožnje novinarjem s smrtjo kot tudi druge oblike zastrahovanja novinarjev še naprej vzbujajo zaskrbljenost. V zvezi s sistemom zavor in ravnovesij izredne razmere zaradi pandemije COVID-19 ostajajo v veljavi, vendar vlada sprejema ukrepe za postopno odpravljanje omejitev. V obravnavi je nov predlog za okrepitev vloge parlamenta v izrednih razmerah. Rahlo se je izboljšala uporaba javnih posvetovanj in naknadnih ocen učinkov predpisov, ki pa se še ne izvajajo sistematično. Parlament preučuje osnutek zakona, ki predvideva vzpostavitev neodvisne institucije za človekove pravice. Določen napredek je opaziti tudi glede zakonodaje o organizacijah civilne družbe, ki se ukvarjajo z migranti, kot so določbe, ki urejajo dejavnosti organizacij civilne družbe, ki izvajajo operacije iskanja in reševanja na morju, čeprav na tem področju ostajajo določeni splošni pomisleki, saj je upravljanje migracij v EU težavno.





I.Pravosodni sistem

Struktura pravosodnega sistema je določena z ustavo, ki zagotavlja njegovo neodvisnost in avtonomijo. Ustavno sodišče odloča o sporih v zvezi z ustavnostjo zakonov. Splošna sodišča so pristojna za civilne in kazenske zadeve ter so organizirana v tri stopnje. Na prvi stopnji delujejo mirovni sodniki, splošna sodišča in sodišča za mladoletnike. Drugo in tretjo stopnjo sestavljajo pritožbena sodišča in vrhovno kasacijsko sodišče. Upravno sodstvo je organizirano na prvi in drugi stopnji. Za računovodske zadeve je pristojno računsko sodišče (z regionalnimi in centralnimi senati). Za davčne zadeve so na prvi in drugi stopnji pristojna davčna sodišča, na najvišji stopnji pa vrhovno kasacijsko sodišče. Struktura tožilstva je usklajena s strukturo sodišč. Italija sodeluje v Evropskem javnem tožilstvu. V skladu z načelom enotnosti v sodstvu so splošni sodniki in državni tožilci pravosodni uradniki, imajo skupno karierno strukturo, njihovo delovanje pa ureja vrhovni sodni svet (Consiglio Superiore della Magistratura – CSM). Pravosodni uradniki z upravnega, računovodskega in davčnega področja imajo svoje samoupravne organe. Nacionalna odvetniška zbornica je neodvisen in samoupravni organ, ustanovljen z zakonom.

Neodvisnost

Stopnja zaznane neodvisnosti sodstva v Italiji ostaja nizka. Kljub rahlemu izboljšanju v primerjavi s preteklim letom zgolj 34 % širše javnosti meni, da je „dokaj ali zelo dobra“. Med podjetji je spet zaznati zmanjšanje, kar je nadaljevanje trenda zadnjih dveh let. Letos le 29 % podjetij meni, da je neodvisnost sodstva „dokaj ali zelo dobra“ . V zadnjih petih letih je stopnja zaznane neodvisnosti sodstva ostala stalno nizka.

Osnutek zakona, ki obravnava izzive vrhovnega sodnega sveta, vključno z načinom, kako so člani sveta izvoljeni, je še vedno v obravnavi v parlamentu. Vrhovni sodni svet se je soočal s številnimi izzivi, povezanimi z reprezentativnostjo svojih članov in preglednostjo postopka za imenovanje na visoke položaje v sodstvu . Cilj osnutka zakona, ki ga je avgusta 2020 predlagala vlada, je zagotoviti neodvisnost članov vrhovnega sodnega sveta od poklicnih združenj, vključno s spremembami pravil za izvolitev članov in povečanjem raznolikosti članov sveta glede na njihovo geografsko poreklo in enakost spolov. Osnutek poleg tega želi začrtati strožjo razmejitev med sodnimi in političnimi funkcijami. Aprila 2021 je vrhovni sodni svet izdal več mnenj, ki zadevajo zakonski osnutek, v katerih je izpostavil dobre plati (npr. organizacijo pravosodnih uradov , vključno s tožilstvom, večjo preglednost med postopkom imenovanja na visoke položaje in glede določenih pravil o strokovnem ocenjevanju pravosodnih uradnikov ). Poleg tega je izrazil nekaj pomislekov, predvsem glede volilnega sistema, pri čemer je izpostavil tveganje za marginalizacijo manjšin, diskrecijsko pooblastilo ministrstva za pravosodje za oblikovanje volilnih kolegijev pred volitvami in morebitno zmanjšanje pluralizma med člani sodstva. V zvezi z disciplinsko ureditvijo je vrhovni sodni svet opozoril na nedorečenost novih disciplinskih kršitev. Dne 26. marca 2021 je skupina GRECO sprejela poročilo o skladnosti (glej GRECO (2021), Fourth Evaluation Round – Second Compliance Report), v katerem je obravnavala neposredno udeležbo pravosodnih uradnikov v političnem življenju. Kljub izboljšanju, ki ga predvideva zakonski osnutek, je v poročilu ocenjeno, da je Italija priporočilo izvedla le delno, saj osnutek še ni bil sprejet. Marca 2021 je pravosodna ministrica parlamentu predstavila nove smernice politike za pravosodje . Pomembno je, da reforma upošteva priporočila Sveta Evrope o sodnem svetu, tudi glede izbora njegovih članov , in o statusu, karierah in odgovornosti pravosodnih uradnikov ter disciplinski ureditvi zanje . V tem oziru Italija sodeluje s Svetom Evrope.

Sprejeti so bili dodatni ukrepi za odpravljanje težav z integriteto . Vrhovni sodni svet še naprej uvaja pravila, s katerimi želi spodbuditi preglednost in imenovanje na visoke položaje na podlagi zaslug posameznika . Poleg tega je vrhovni sodni svet za dodatno krepitev neodvisnosti sodstva sprejel ukrepe, ki pravosodnim uradnikom predpisujejo podrobna določila glede prijave premoženjskega stanja in sistemski nadzor, kar je pozdravila tudi skupina GRECO . Vrhovni sodni svet je sprožil vrsto disciplinskih postopkov in poleg tega glede prihodnjih strokovnih ocen in imenovanj na visoke položaje upošteva še izzive, kot jih je v zvezi z integriteto leta 2020 razkrila kazenska preiskava, zaradi katere je odstopilo pet članov vrhovnega sodnega sveta. Nacionalno združenje pravosodnih uradnikov je v primeru kršitev etičnega kodeksa pravosodnih uradnikov uvedlo tudi disciplinske sankcije zoper svoje člane.

Kakovost

Italija povečuje človeške vire ter načrtuje dodatno zaposlovanje sodnega in upravnega osebja. Septembra 2020 je ministrstvo za pravosodje na podlagi mnenja vrhovnega sodnega sveta dodatnih 600 mest za pravosodne uradnike razdelilo med najvišja sodišča in tožilstva (70 oseb), med sodišča prve in druge stopnje (422 oseb) in med delovno skupino za projektne naloge (176 oseb), marca 2021 pa je s pripravništvom začelo tudi novo osebje (285 pravosodnih uradnikov). Po premoru zaradi pandemije COVID-19 so uradi začeli znova zaposlovati . Z digitaliziranimi postopki je bilo v letih 2020 in 2021 na novo zaposlenih več kot 2 000 članov upravnega osebja . Po Poročilu o stanju pravne države za leto 2020, ki je človeške vire opredelilo kot poseben izziv za Italijo, ki vpliva na učinkovitost pravosodnega sistema, namerava vlada uvesti izredne ukrepe za krepitev urada za sojenje, ki bo upravnemu in sodnemu osebju omogočalo sinergično sodelovanje prek revidiranih organizacijskih modulov . Ukrepi predvidevajo zaposlitev za določen čas treh let približno 16 500 diplomantov in diplomantk pravnih, ekonomskih in poslovnih smeri ter političnih ved, ki bi pravosodnim uradnikom nudili tehnično podporo , in 1 600 mladih diplomantov in diplomantk, 750 maturantov in maturantk s strokovno izobrazbo in 3 000 gimnazijskih maturantov in maturantk, ki bi nudili podporo sodstvu in spremljali projekte ministrstva za pravosodje, kot so digitalizacija postopkov in reforme. Del tega novo zaposlenega osebja bo dodeljen vrhovnemu kasacijskemu sodišču, da bi reorganizirali civilne senate, tudi tiste, ki obravnavajo davčne zadeve. V upravnem sodstvu je še vedno znatno število prostih delovnih mest, predvsem za prvostopenjske sodnike. Februarja 2021 je bil objavljen nov razpis za zaposlitev 40 sodnikov (ki se je nato razširil na 60 mest), načrtuje pa se zaposlitev na 130 upravnih delovnih mestih. Predvideno je tudi zaposlovanje v upravnem sodstvu , s čimer želi Italija okrepiti pravosodne urade, izboljšati digitalizacijo in spremljati projekte. Cilj novih ukrepov za zmanjšanje zaostankov in dolgotrajnosti postopkov je obravnavati večkrat ponovljeno priporočilo za posamezno državo o učinkovitosti pravosodnega sistema .

Digitalizacija pravosodnega sistema se še naprej izboljšuje na civilnih in upravnih sodiščih, medtem ko se kazensko področje še vedno sooča z izzivi . Digitalizacija postopkov na civilnih sodiščih prve in druge stopnje je zaključena , medtem ko so z digitalizacijo začeli na kasacijskem sodišču (senat za civilne zadeve) in uradih mirovnih sodnikov . Vendar pa ostaja slabše razvita za kazenske postopke , kjer naj bi z digitalizacijo začeli konec maja 2021. Najprej naj bi prišlo do digitalizacije registra za postopek prisluškovanja. Med pandemijo COVID-19 je upravno sodstvo s pomočjo obravnav na daljavo še dodatno okrepilo digitalizacijo upravnih postopkov . Razen sodb vrhovnega kasacijskega sodišča v civilnih in kazenskih zadevah se spletni dostop do prvo- in drugostopenjskih odločb uvaja počasi in naj bi bil za odločbe v civilnih zadevah zaključen do leta 2023 . Trenutno se z nadgradnjo portala e-storitev, evidenc certificiranih elektronskih naslovov PEC in e-plačilnih storitev krepi digitalizacija za izboljšanje spletnih storitev pravosodnih uradov, ter izboljšuje dostop do določenih storitev s SPID, nacionalnimi karticami za storitve in elektronskimi osebnimi izkaznicami. Pandemija COVID-19 je zaradi dela na daljavo pospešila uvedbo oddaljenega dostopa do določenih registrov (civilnih pravdnih zadev, nepravdnih postopkov in delovnih sporov na prvi in drugi stopnji). Poleg tega je predvideno ustrezno usposabljanje za razvoj informacijskega znanja za vodje ter za osebje s pogodbo za nedoločen in določen čas, ki je bilo zaposleno za podporo digitalizacije in zmanjšanje zaostankov . V zvezi z osnutkom zakona o civilnih postopkih je vlada pripravila predloge sprememb za osnutek, v katerih obravnava izzive učinkovitosti, vključno s krepitvijo digitalizacije pravosodnega sistema, ki bodo nato poslani v parlamentarno obravnavo.

Še vedno je v teku reforma davčnih sodišč. Strokovni odbor, ki sta ga imenovali ministrstvo za pravosodje ter ministrstvo za gospodarstvo in finance, bi moral delo za pripravo reforme davčnih sodišč na prvi in drugi stopnji dokončati do 30. junija 2021 . Cilj reforme je tudi zmanjšati veliko število prejetih zadev na vrhovnem kasacijskem sodišču. Poleg tega je predsedstvo sveta davčnih sodišč sprejelo vrsto preventivnih, nadzornih in izvršilnih ukrepov za izboljšanje strokovnosti in integritete članov davčnega sodstva ter za usposabljanje in dodatno digitalizacijo v skladu s priporočili skupine GRECO .

Obstoječi standardi za izboljšanje kakovosti sodnih odločb naj bi se vključili v zakone. Kot je navedeno v Poročilu o stanju pravne države za leto 2020, so omenjeni standardi, cilj katerih je izboljšanje jasnosti in jedrnatosti sodnih odločb, trenutno zapisani v memorandumu o soglasju med vrhovnim sodnim svetom in nacionalno odvetniško zbornico. Vlada je pripravila predloge sprememb, s katerimi bodo standardi vključeni v osnutke zakonov o civilnih postopkih.